### NN 35/2017 (12.4.2017.), Odluka o općinskim porezima Općine Dragalić

Općina Dragalić

770

Na temelju članka 20., 42. i 67. Zakona o lokalnim porezima (»Narodne novine« broj 115/16) te članka 34. stavak 1. podstavak 11. Statuta Općine Dragalić (»Službeni glasnik« broj 4/09, 2/13, 6/13 i 5/15), Općinsko vijeće općine Dragalić na 20. sjednici održanoj 29. 3. 2017. godine, donosi

ODLUKU

O OPĆINSKIM POREZIMA OPĆINE DRAGALIĆ

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Dragalić, obveznici plaćanja, porezna stopa i osnovica, visina te način obračuna i plaćanja poreza kako slijedi:

1. prirez porezu na dohodak

2. porez na potrošnju

3. porez na kuće za odmor

4. porez na nekretnine.

II. PRIREZ POREZU NA DOHODAK

Članak 2.

Prirez porezu na dohodak plaćaju obveznici poreza na dohodak s područja Općine Dragalić sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Članak 3.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 4.

Prirez porezu na dohodak plaća se po stopi od 10% na osnovicu iz članka 3. ove Odluke.

Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

III. POREZ NA POTROŠNJU

Članak 5.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Dragalić.

Obveznik poreza na potrošnju je pravna i fizička osoba koja pruža ugostiteljske usluge.

Članak 6.

Osnovica za porez na potrošnju je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 2. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obrazac iz stavka 3. ovog članka podnosi se nadležnoj ispostavi Porezne uprave, na način propisan Zakonom o lokalnim porezima.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

Članak 7.

Porez na potrošnju plaća se po stopi od 3%.

IV. POREZ NA KUĆE ZA ODMOR

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor u visini od 12,00 kn po četvornom metru korisne površine kuće za odmor.

Obveznici poreza na kuće za odmor dužni su nadležnoj ispostavi Porezne uprave dostaviti podatke o kućama za odmor najkasnije do 31. ožujka godine za koju se utvrđuje porez na kuće za odmor.

Obveznici poreza na kuće za odmor plaćaju porez u godišnjem iznosu.

Porez na kuće za odmor plaća se u roku od 15 dana od dostave rješenja o utvrđivanju poreza.

Poslove u vezi s utvrđivanjem i naplatom poreza na kuće za odmor obavlja Ministarstvo financija, Porezna uprava.

V. POREZ NA NEKRETNINE

Članak 9.

Posebnom odlukom Općinskog vijeća sukladno odredbama Zakona o lokalnim porezima uredit će se detaljnije sva pitanja utvrđivanja i naplate poreza na nekretnine.

VI. PRIJELAZNE I ZAVRŠNE ODREDBE

Članak 10.

Na prekršaje koje suprotno odredbama ove Odluke učine pravne i fizičke osobe, primijenit će se prekršajne odredbe propisane Zakonom o lokalnim porezima.

Članak 11.

Kada obveznik poreza ne plati u propisanom roku, porez se prisilno naplaćuje po odredbama Općeg poreznog zakona.

Članak 12.

U žalbenom postupku pravne i fizičke osobe, obveznici poreza iz ove Odluke, postupaju po odredbama Općeg poreznog zakona.

Članak 13.

Ova Odluka stupa na snagu u roku od osam dana od dana objave u »Službenom glasniku« osim odredbi o prirezu porezu na dohodak koje stupaju na snagu prvog dana u mjesecu nakon objave u »Narodnim novinama«.

Članak 14.

Odredbe članka 8. ove Odluke prestaju važiti 1. 1. 2018. godine.

Članak 15.

Danom stupanja na snagu ove Odluke prestaje važiti Odluka o općinskim porezima (»Službeni glasnik« br. 4/01, 7/10 i 5/12) i Odluka o prirezu poreza na dohodak (»Službeni glasnik« br. 4/01).

Članak 16.

Ova Odluka objavit će se u »Narodnim novinama« i »Službenom glasniku«.

Klasa: 410-01/17-01/02
 Urbroj: 2178/27-17-2
 Dragalić, 29. ožujka 2017.

REPUBLIKA HRVATSKA

BRODSKO-POSAVSKA ŽUPANIJA

OPĆINA DRAGALIĆ

OPĆINSKO VIJEĆE

Predsjednik
 Općinskog vijeća
 Zlatko Bunjevac, v. r.